CELEX: 32014R1001
Language: sk
Date: 2014-07-18 00:00:00
Title: Delegované nariadenie Komisie (EÚ) č. 1001/2014 z  18. júla 2014 , ktorým sa mení príloha X k nariadeniu Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky

25.9.2014   
            
            
               SK
            
            
               Úradný vestník Európskej únie
            
            
               L 281/1
            
         DELEGOVANÉ NARIADENIE KOMISIE (EÚ) č. 1001/2014
   z 18. júla 2014,
   ktorým sa mení príloha X k nariadeniu Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky
   EURÓPSKA KOMISIA,
   so zreteľom na nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (1), a najmä na jeho článok 46 ods. 9 písm. c),
   keďže:
   
               (1)
            
            
               V hlave III kapitole 3 nariadenia (EÚ) č. 1307/2013 sa stanovujú podmienky udeľovania platieb na poľnohospodárske postupy prospešné pre klímu a životné prostredie. Tieto podmienky zahŕňajú pravidlá týkajúce sa oblastí ekologického záujmu s cieľom splniť ciele biodiverzity.
            
         
               (2)
            
            
               V záujme zjednodušenia správy týchto oblastí ekologického záujmu a zohľadnenia vlastností rôznych typov oblastí sa v článku 46 ods. 3 nariadenia (EÚ) č. 1307/2013 stanovuje používanie konverzných a váhových faktorov.
            
         
               (3)
            
            
               Delegovaným nariadením Komisie (EÚ) č. 639/2014 (2) sa zmenila príloha X k nariadeniu (EÚ) č. 1307/2013 s cieľom stanoviť príslušné konverzné a váhové faktory uvedené v článku 46 ods. 3 uvedeného nariadenia.
            
         
               (4)
            
            
               V nadväznosti na diskusie s Európskym parlamentom a Radou o delegovanom nariadení (EÚ) č. 639/2014 sa Komisia zaviazala zvýšiť váhový faktor pre plochy s plodinami, ktoré viažu dusík, ako je uvedené v článku 46 ods. 2 prvom pododseku písm. j) nariadenia (EÚ) č. 1307/2013 s cieľom dosiahnuť uvedené ciele.
            
         
               (5)
            
            
               Príloha X k nariadeniu (EÚ) č. 1307/2013 by sa preto mala zodpovedajúcim spôsobom zmeniť.
            
         
               (6)
            
            
               Toto nariadenie by sa malo uplatňovať v súvislosti so žiadosťami o pomoc za kalendárne roky nasledujúce po kalendárnom roku 2014,
            
         PRIJALA TOTO NARIADENIE:
   Článok 1
   Zmena nariadenia (EÚ) č. 1307/2013
   V prílohe X k nariadeniu (EÚ) č. 1307/2013 sa váhový faktor „0,3“ pre plochy s plodinami, ktoré viažu dusík, nahrádza hodnotou „0,7“.
   Článok 2
   Nadobudnutie účinnosti a uplatňovanie
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Uplatňuje sa v súvislosti so žiadosťami o pomoc za kalendárne roky nasledujúce po kalendárnom roku 2014.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. júla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 347, 20.12.2013, s. 608.
   
      (2)  Delegované nariadenie Komisie (EÚ) č. 639/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu (Ú. v. EÚ L 181, 20.6.2014, s. 1).